**Vand-, storm- og sneskader kan koste dyrt, hvis man ikke har styr på forsikringen:**

**Danskerne aner ikke, om forsikringen dækker, hvis storm og sne ødelægger hjem og indbo**

**Trods klimaændringer og flere og voldsommere storme aner 43 procent af danskerne ikke, om forsikringen dækker, hvis storm og sne skader deres hjem og indbo. Det viser en ny undersøgelse\* fra Alka.**

”Jeg har ikke tjekket min forsikring i det seneste år”. Det svarer hele 43 procent af danskerne, når Alka spørger om de seneste års klimaforandringer med kraftige storme og voldsomme skader til følge, har fået dem til at tjekke om deres forsikring nu også dækker.

”Og det kan koste dyrt”, lyder det fra Alkas kommunikationschef, Lise Agerley. Hun opfordrer derfor danskerne til at tjekke forsikringen og læse det med småt – før vinteren for alvor sætter ind.

”Det er en rigtig god ide at nærlæse sin police. Storme med masser af regn, grundvandsstigninger og kloakker, der ikke kan aftage vandmasserne samt fygesne er blandt de mange problemer, der har påvirket mange i de senere år. De fleste husejerforsikringer dækker i stort omfang de klimarelaterede skader, men der kan være individuelle behov eller forhold, der gør det relevant med særlige forsikringer. Derfor er det en rigtig god idé at kigge sin forsikringspolice og vilkår igennem, så man ved, at man er dækket ordentligt ind”, lyder opfordringen fra Lise Agerley i Alka.

**Hver 3. tjekker**

Undersøgelsen, som er gennemført blandt et repræsentativt udsnit af den danske befolkning, viser dog, at ikke alle lader stå til. Klimaforandringer og uvejr har faktisk fået 31 procent af danskerne til at tjekke forsikringspolicen inden for det seneste år, så de er sikre på, at de er dækket ind, hvis uheldet er ude, næste gang vejret viser sig fra sin voldsomme side.

”Rigtig mange har oplevet, eller kender nogen der har oplevet, voldsomme skader på hus eller indbo på grund af vejet de senere år. Det har gjort dem mere opmærksomme på, hvordan de er dækket ind rent forsikringsmæssigt. Mange ved heldigvis godt, at det kan blive meget dyrt, hvis man selv står med regningen efter store vand- eller stormskader, som har hærget hele landet i flere omgange”, udtaler Lise Agerley, kommunikationschef i Alka.

**Store udsving på både pris og dækning**

I modsætning til de mange danskere, der ikke har tjekket forsikringen, viser undersøgelsen at 5 procent er gået i den modsatte grøft og virkelig har valgt at finkæmme deres forsikring. Resultatet er, at de har tegnet en ny forsikring – og samtidig har skiftet forsikringsselskab, uanset hvilket selskab de var forsikret i før.

”Helt principielt bør man tænke sig godt om og læse det med småt meget grundigt, inden man vælger forsikringsselskab eller fornyer sin nuværende forsikring. Der er stor forskel på, hvad man får for pengene i de forskellige forsikringsselskaber – og så svinger priserne meget, selv inden for det samme produkt. Derfor er det altid klogt at læse, tjekke og sammenligne”, lyder opfordringen fra Lise Agerley i Alka.

”Vejret er blevet voldsommere og det skaber utryghed hos mange. For at imødekomme folks behov bedst muligt, justerer vi løbende vores forsikringer og retter dem ind efter vejret. Men hvis man har tvivlspørgsmål, skal man ringe til sit forsikringsselskab, så man ved, at man er dækket helt ind”, lyder rådet fra Alka.

*\*Undersøgelsen er gennemført af analyseinstituttet YouGov. Der er i alt gennemført 1018**CAWI-interview med danskere i alderen 18-74 år, i perioden 5. - 7. oktober 2012”.*

**FAKTA:**

De massive og dyre vand-, storm- og sneskader, som Danmark har oplevet de senere år, har fået mange forsikringsselskaber til at ændre deres forsikringer. En del har forhøjet selvrisikoen betydeligt, mens andre tilbyder særlige tillægsforsikringer. Derfor er det vigtigt, at man får tegnet en forsikring, der passer ens individuelle behov.

**Gode råd:**

**FÅ STYR PÅ FORSIKRINGEN**

* Tjek forsikringspolicen samt betingelserne, så hele din aftale bliver gennemgået. Mange forhold bliver man kun opmærksom på ved at læse betingelserne. Eks. hvis der gælder en højere selvrisiko ved vandskader i kældre
* Tjek selvrisikoen – så du ved, hvor meget din forsikring dækker og evt. selv skal betale i tilfælde af en skade.
* Tjek forsikringssummen – er den stor nok?
* Undersøg dit hus – er der forhold, der kræver særlig dækning?
* Spørg dit forsikringsselskab til råds – de fleste selskaber har en hotline

Kilde: Alka

**For mere information kontakt:**

Lise Agerley, Kommunikationschef i Alka

Telefon: 43 58 59 11 / mobil: 40 21 01 77

Mail: lag@alka.dk